text: Mand dømt for kommentar på Facebook
  27 februar 2017 kl. 10.52
  30-årig mand dømt for at opfordre til en forbrydelse på Facebook.
  Det er vigtigt at tænke sig om, når man skriver ting på internettet.
  Det kan en 30-årig mand fra Horsens-området skrive under på. Fredag blev han nemlig dømt for 'offentligt at tilskynde til forbrydelse' via en kommentar på Berlingskes Facebookside.
  Anklager fra Sydøstjyllands Politi Pernille Moesborg fortæller til TV SYD, at kommentaren blev skrevet på en artikel om folketingsmedlemmet Zenia Stampe (R). Kommentaren blev anmeldt af en borger, og den skulle angiveligt opfordre til at skyde politikeren.
  Dommen lød på 60 dages betinget fængsel med vilkår om 80 timers samfundstjeneste. Manden var desuden tiltalt for, at kommentaren også skulle være en trussel. Den tiltale frikendte retten i Horsens ham dog for. 
  Den 30-årige valgte ikke at anke dommen.
  Dømt for at tilskynde til en forbrydelse på Facebook https://t.co/jlIjyzyOyj
  
  